Domina ferarum
Domina ferarum (Graece πότνια θηρῶν) est sive titulus sive forma dearum nominibus variis in Anatolia et Graecia antiqua adoratarum. Simulacrum dominae ferarum antiquissimum ut videtur nobis cognitum est statua anno circiter 6000 a.C.n. facta, in oppido neolithico Çatalhöyük ab Iacobo Mellaart archaeologo anno 1961 reperta. Formula Graeca πότνια θηρῶν, ad Artemidem relata, semel in Iliade legitur (21.470).